**Drumul până la tine sau cel de după noi**

*Camelia Florescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să-mi spună cineva şi să-mi arate calea,

De la-nceput de lume şi pan'la "pas în doi":

Acum suntem pe culme , acum ne-apucă jalea

Şi stoluri mari de vulturi se satură din noi

M-a nins de ani încoace cu rouă şi cu fluturi

Şi nu-i de-ajuns lumina să ne croim potecă.

Apucă-mă de-un cântec şi-ncearcă să mă scuturi

Să-mi cadă de pe suflet iubirea intrinsecă

Minute fără rost şi zile fără ore

Sunt anii mei din urmă aprinşi tăciuni mocnind

Adună-mă din vreascuri de voci multicolore

Garoul mai slăbeşte-l să mă aud venind.

Prin sânge şi prin vene galop târziu de plâns ,

Contrast cu voia bună din ochii mei senini,

Nu ştii cât dor de tine în inima am strâns.

(Şi n-ai să ştii vreodată cui trebui ‘să te-nchini)

Eu nu ştiu desfătarea prin mierea zilei oarbe,

Dacă s-ar şti pricepe să se transforme-n noi

În ore şi minute , în liniştea ce-absoarbe

Şi zborul şi păcatul ce strigă-n amândoi

Ajunge un minut, ajunge o secundă

Să-ntoarcă firul vieţii şi să murim iubind

Nu te uita spre noi- iubirea mă inundă,

Şi-ai să auzi în mine speranţele trosnind

Ce face diferenţa în oarbă aşteptare ?

Minutele sau anii ce nu se-ntorc 'napoi?

Şi nu ştiu azi să spun ce m-a rănit mai tare:

Drumul până la tine sau cel de după noi?